DCON ร่วงเกือบ 5% โบรกฯ แนะขาย หลังมองกำไรปีนี้ลดฮวบ
DCON ร่วงเกือบ 5% ณ เวลา 10.17 น. ราคาอยู่ที่ 1.73 บ. ลบ 0.09 บ. หรือ 4.95% สูงสุดที่ 1.80 บ. ต่ำสุดที่ 1.71 บ. มูลค่าซื้อขายที่ 30.24 ลบ. โดยบล.เคทีบี และบล.เมย์แบงก์ กิมเอ็ง แนะนำ "ขาย" หลังจากมองว่ากำไร Q2/58 จะลดลงจากปีก่อน อีกทั้งกำไรทั้งปีจะลดลงค่อนข้างมาก
21 ก.ค. 2558

ผู้สื่อข่าวรายงานว่า ราคาหุ้นบริษัท ดีคอนโปรดักส์ จำกัด (มหาชน) หรือ DCON ณ เวลา 10.17 น. ราคาอยู่ที่ 1.73 บาท ลบ 0.09 บาท หรือ 4.95% สูงสุดที่ 1.80 บาท ต่ำสุดที่ 1.71 บาท มูลค่าซื้อขายที่ 30.24 ล้านบาท ขณะที่ดัชนีตลาดหุ้นไทยโดยรวมลบ 0.42%
บล.เคทีบี (ประเทศไทย) ระบุในบทวิเคราะห์ (21 ก.ค.) ว่าแม้ภาพรวมผลการดำเนินงานในระยะยาวของ DCON ยังมีโอกาสสดใส แต่ในหลายๆ โครงการยังมีความไม่แน่นอน ประกอบกับแนวโน้มกำไรปี 2558 จะปรับตัวลดลงค่อนข้างมาก ทั้งนี้ยังคงราคาเป้าหมายปี 2558 ที่ 1.60 บาท โดยประเมินด้วย PER ราว 20 เท่า ปัจจุบันราคาหุ้นยังสูงกว่าราคาเป้าหมาย จึงยังคงแนะนำ ขาย
ขณะเดียวกัน บล.เมย์แบงก์ กิมเอ็ง ระบุในบทวิเคราะห์ (21 ก.ค.) คาดว่า DCON จะมีกำไรไตรมาส 2/58 ไม่เด่น เหลือ 40 ล้านบาท โดยจะปรับลดลงจากปีก่อน 8% ขณะที่ฟื้นตัวจากปีไตรมาสแรก 12% ภาวะซบเซาของตลาดอสังหาริมทรัพย์มีผลกระทบต่อยอดขายแผ่นพื้นสำเร็จรูป และเสาเข็ม ดังนั้นจึงปรับประมาณการลดลง ประเมินกำไรในปี 2558 จะปรับลดลงเหลือ 175 ล้านบาท (กำไรต่อหุ้น 0.07 บาท) ลดลงจากปีก่อนถึง 47% ซึ่งปีก่อนมีกำไรจากการขายคอนโดมิเนียมระหว่างก่อสร้าง และที่ดินเข้ามาช่วยเสริมกำไร ราคาหุ้นซื้อขาย P/E ปี 2558 ที่สูง 27.3 เท่า ดังนั้น แนะนำ ขาย ประเมินราคาเป้าหมายเท่ากับ 1.5 บาท